ชี้คิวอีญี่ปุ่นเอื้อประโยชน์ไทย
นักเศรษฐศาสตร์ชี้ไทย-อาเซียนได้ประโยชน์จากคิวอีญี่ปุ่นที่สุด เผยปี 2557 เงินกู้ญี่ปุ่นไหลเข้าอาเซียนทุบสถิติ
16 เม.ย. 2558

นักเศรษฐศาสตร์ชี้ไทย-อาเซียนได้ประโยชน์จากคิวอีญี่ปุ่นที่สุด เผยปี 2557 เงินกู้ญี่ปุ่นไหลเข้าอาเซียนทุบสถิติ
ธนาคารเอชเอสบีซี เปิดเผยว่า มาตรการผ่อนคลายทางการเงินเชิงปริมาณ (คิวอี) ของญี่ปุ่น ที่ขยายวงเงินขึ้นเป็น 80 ล้านล้านเยน/ปี ส่งผลให้มีเงินกู้จากธนาคารญี่ปุ่นไหลเข้าสู่ 5 ประเทศกลุ่มอาเซียน สูงสุดทุบสถิติเป็นประวัติการณ์ในปี 2556-2557 ที่ผ่านมา โดยอยู่ที่ประมาณ 2 แสนล้านเหรียญสหรัฐ จากเดิมที่ราว 4 หมื่นล้านเหรียญสหรัฐในช่วง 10 ปีก่อน
นายเฟรเดอริก นิวแมนน์ หัวหน้านักเศรษฐศาสตร์ของเอชเอสบีซี ประจำภาคพื้นเอเชีย เปิดเผยว่า เชื่อว่าไทยจะยังได้ประโยชน์ของคิวอีทั้งจากฝั่งญี่ปุ่นและยุโรป ทั้งจากการลงทุนโดยตรงจากต่างประเทศ (เอฟดีไอ) และการลงทุนในตลาดทุน
“เราเห็นเงินกู้จากธนาคารญี่ปุ่นเข้ามาจากส่วนหนึ่งของคิวอี เราเห็นตัวเลขเอฟดีไอที่แข็งแกร่งในปีที่แล้ว และเรายังเห็นนักลงทุนญี่ปุ่นสนใจในพันธบัตรและตลาดหุ้นไทย” นิวแมนน์ กล่าว
นักเศรษฐศาสตร์จากเอชเอสบีซี กล่าวด้วยว่า ความเสี่ยงทางการเงินจากคิวอีญี่ปุ่นนั้น สำหรับไทยแล้วยังถือว่าไม่มาก เนื่องจากเงินได้ไหลไปประเทศอื่นในภูมิภาคเดียวกันมากกว่า เช่น อินโดนีเซีย แต่ประเด็นสำคัญก็คือจะใช้เงินที่เข้ามาให้เกิดประโยชน์อย่างไรมากกว่า ซึ่งหากนำมาใช้เพื่อการลงทุนทั้งในภาคการผลิต การบริการ การส่งเสริมด้านนวัตกรรม หรือการลงทุนโครงสร้างพื้นฐาน ก็จะเป็นประโยชน์มากกว่าการนำมาบริโภคหรือเพื่อการเก็งกำไรในตลาดทุน 
ทั้งนี้ การใช้มาตรการคิวอีของญี่ปุ่นครั้งล่าสุดตั้งแต่ปี 2013 ยังส่งผลให้มีปริมาณเงินกู้ของญี่ปุ่นไหลเข้าสู่กลุ่มประเทศตลาดเกิดใหม่ในเอเชีย สูงสุดทุบสถิติเช่นกันในช่วง 2 ปีที่ผ่านมา โดยอยู่ที่เกือบ 5 แสนล้านเหรียญสหรัฐ (ราว 16 ล้านล้านบาท)
นอกจากนี้ เศรษฐศาสตร์ของเอชเอสบีซี ระบุว่า เงินกู้ยืมจากธนาคารในญี่ปุ่นจะขยายตัวขึ้น เช่นเดียวกับพอร์ตการลงทุนที่ขยายตัวอย่างแข็งแกร่งในปี 2557 ที่ผ่านมา โดยเฉพาะเอฟดีไอที่เติบโตในกลุ่มประเทศอาเซียน ซึ่งตัวเลขจากรอยเตอร์สระบุว่า เอฟดีไอจากญี่ปุ่นที่เข้ามาใน 5 ประเทศอาเซียน ขยายตัวแตะ 2.4 หมื่นล้านเหรียญสหรัฐในปีที่แล้ว โดยส่วนหนึ่งเป็นการเข้าซื้อและควบรวมกิจการ (เอ็มแอนด์เอ)